Roma ri xuꞌij ri Jesús,
ecꞌo chique ri aj chiriꞌ pa Jerusalem ri niquibilaꞌ:
¿Mana-ta cami ri achi reꞌ ri nicanox richin nicamises?
Titzꞌetaꞌ cꞌa,
ja la nichꞌo chiquivech la vinak y man jun achique niꞌix che.
Riqꞌuin jubaꞌ ri yebano gobernar chikacojol niquinimaj chi ja rijaꞌ ri Jun ri nitak-pe roma ri Dios chucolic ri rutinamit.
Pero roj keteman achique lugar tipe-vi ri achi reꞌ.
Jacꞌa tok xtuka ri Jun ri nutak-pe ri Dios chucolic rutinamit,
man jun xteteman aj achique lugar,
yechaꞌ ri vinak aj-Jerusalem.
Romariꞌ ri Jesús,
ri najin chiquitijoxic ri vinak chiriꞌ pa racho ri Dios,
riqꞌuin ruchukꞌaꞌ xuꞌij:
Rix niꞌij chi iveteman (achique,
ayincuꞌx) yin y iveteman yin aj achique lugar,
pero yin man nuyon ta nunojin-pe chi xipe.
Y ri takayon-pe vichin,
kitzij chi cꞌaslic Dios,
y rix man iveteman ta runoꞌoj.
Jacꞌa yin veteman runoꞌoj,
roma riqꞌuin rijaꞌ yin petenak-vi;
y ja rijaꞌ takayon-pe vichin,
xchaꞌ.
Jacꞌariꞌ tok ecꞌo xcajoꞌ chi can ta (xquitzꞌom,
xquichop) yan e ri Jesús,
pero man jun chique rijeꞌ xjel rukꞌaꞌ chirij,
roma man jani tril hora.
Pero eqꞌuiy chique ri vinak xeniman richin,
y quireꞌ niquiꞌij:
Tok xtipe ri Jun ri nitak-pe roma ri Dios chucolic ri rutinamit,
¿cꞌo cami más nimaꞌk tak milagros xturubanaꞌ que chuvech ri jun reꞌ?
yechaꞌ.
Ri achiꞌaꞌ fariseos xquicꞌaxaj chi ri vinak quiriꞌ niquijasjaꞌ chiquivech chirij ri Jesús.
Romariꞌ ri nimaꞌk tak quikꞌij sacerdotes israelitas y ri fariseos,
ecꞌo chique ri yechajin racho ri Dios xequitak-e richin nequicꞌamaꞌ.
Jariꞌ tok ri Jesús quireꞌ xuꞌij:
Yin xa jubaꞌ chic tiempo yicꞌujeꞌ iviqꞌuin,
cꞌajariꞌ yitzolij-e riqꞌuin ri takayon-pe vichin.
Rix xquinicanoj,
pero man xquinivil ta;
y ri achique lugar xquinecꞌuje-vi yin,
man xquixtiquer ta xquixbe,
xchaꞌ ri Jesús.
Jacꞌa ri achiꞌaꞌ israelitas cꞌo quikꞌij quireꞌ niquibilaꞌ chiquivech:
¿Achique cami lugar xtiꞌe-vi ri Jesús chi roj man xtikil ta chic?
¿Niꞌe cami quiqꞌuin ri kavinak israelitas ri ecꞌo pa chꞌakaꞌ chic tinamit,
o quiqꞌuin ri man israelitas ta richin yerutijoj?
¿Achique cami ruchojmil ri nuꞌij chi xtikacanoj y man xtikil ta,
y chi ri lugar ri xtecꞌuje-vi rijaꞌ,
man xkutiquer ta xkuꞌe roj?
yechaꞌ.
Ri más nimalaj kꞌij richin ri jun semana nimakꞌij,
ja ri ruqꞌuisbel kꞌij.
Y ja chupan ri kꞌij riꞌ,
ri Jesús xpaꞌeꞌ y riqꞌuin ruchukꞌaꞌ xuꞌij:
Si cꞌo jun cꞌo ruchakij-chiꞌ ri ránima,
tipe cꞌa viqꞌuin,
y tutijaꞌ ri Yaꞌ ri ninyaꞌ yin.
Ri xtuyaꞌ ránima viqꞌuin,
xtibanataj riqꞌuin achel nuꞌij ruchꞌabel ri Dios,
chi ri pa ránima can achel cꞌaslic tak Yaꞌ xqueꞌalex-pe.
Ri Yaꞌ ri xuꞌij ri Jesús ja ri Lokꞌolaj Espíritu,
ri xa jubaꞌ chic kꞌij nitiquer-pe chi niyoꞌox pa cánima ri niquiyaꞌ cánima riqꞌuin ri Jesús.
Y quiriꞌ xuꞌij,
roma ri Lokꞌolaj Espíritu man jani tika-pe,
roma man jani titzolij-e chicaj ri Jesús richin ninimirises chic rukꞌij.
Cꞌo chique ri vinak tok xquicꞌaxaj ri chꞌabel ri xeruꞌij ri Jesús,
xquiꞌij:
Can kitzij vi chi ri Jesús jareꞌ ri profeta ri oyoꞌen chi nipe.
Chꞌakaꞌ niquiꞌij chi ri Jesús jariꞌ ri Jun ri nitak-pe roma ri Dios chucolic ri rutinamit.
Pero chꞌakaꞌ chic xa quireꞌ niquiꞌij:
¿Pa Galilea cami nipe-vi ri Jun ri xtitak-pe roma ri Dios cꞌa?
Roma ruchꞌabel ri Dios ri tzꞌiban can nuꞌij chi ri Jun riy-rumam can ri rey David ri nitak-pe chucolic rutinamit ri Dios,
pan aldea Belén ri xcꞌuje-vi ri David nipe-vi,
yechaꞌ.
Xa xjachataj quivech ri vinak roma man junan ta niquinojij chirij ri Jesús.
Ecꞌo cꞌa ri can xcajoꞌ chi xquicꞌuaj-e chiquivech ri autoridad,
pero xa man jun xjel rukꞌaꞌ chirij.
Tok xetzolij-pe ri achiꞌaꞌ etakon-e coma ri nimaꞌk tak quikꞌij sacerdotes israelitas,
y coma ri achiꞌaꞌ fariseos,
rijeꞌ quireꞌ xcꞌutux chique:
¿Achique roma man xiqꞌuen ta pe ri Jesús?
xeꞌucheꞌex.
Jacꞌariꞌ xquiꞌij:
Roma ri achel nichꞌo rijaꞌ,
man jun chic jun vinak ri quiriꞌ nichꞌo,
xechaꞌ.
Romariꞌ ri achiꞌaꞌ fariseos xquiꞌij chique:
¿Ja jun rix xixka pa rukꞌaꞌ?
Tiyaꞌ na pe pa cuenta,
man jun chique ri achiꞌaꞌ junan niquiꞌen gobernar,
ni man jun chique ri fariseos niquinimaj ri nuꞌij ri Jesús.
Ri yeniman-apu ri Jesús xa ja ri vinak man jun queteman chirij ri ley ri ruyoꞌon can ri Moisés.
Can ta nika castigo pa quiviꞌ,
yechaꞌ.
Jacꞌa ri Nicodemo ri xchꞌo riqꞌuin ri Jesús chakꞌaꞌ,
quireꞌ xuꞌij chique ri chꞌakaꞌ chic fariseos ri ecꞌo chiriꞌ:
Chupan ri ka-ley nuꞌij chi roj man jun kakꞌaꞌ richin nikaꞌij chi jun vinak cꞌo rumac,
si man nikayaꞌ ta lugar che naꞌey chi nuto-riꞌ,
y niketemaj si kitzij cꞌo achique rubanon,
xchaꞌ ri Nicodemo.
Jacꞌa rijeꞌ xquiꞌij:
Rat man rat ta vinak richin ri departamento Galilea richin nato-pe ri Jesús.
Tanicꞌoj rupan ruchꞌabel ri Dios;
chiriꞌ xtatzꞌet-vi chi pa Galilea man jun bey xtel-pe jun profeta,
xechaꞌ.
Jacꞌariꞌ chiquijununal xebe chi tak cacho.